ส่วนที่ 1

ข้อมูลสรุป (Executives Summary)

บริษัท กรุ๊ปลีส จำกัด (มหาชน) (“บริษัทฯ”) ก่อตั้งเมื่อวันที่ 6 พฤษภาคม 2529
ประกอบธุรกิจเช่าซื้อรถยนต์ ในเขตกรุงเทพฯ ปริมณฑล และต่างจังหวัด
ต่อมาบริษัทได้ขยายธุรกิจการให้บริการเช่าซื้อ เช่น รถจักรยานยนต์ รถบรรทุก รถเครื่องจักรกล
และแท่นพิมพ์ และได้ขยายธุรกิจสินเชื่อทางการเงิน สินเชื่อสัญญาโอนสิทธิเรียกร้อง
และสินเชื่อเงินสด ปัจจุบัน ธุรกิจหลักของบริษัทฯ คือ บริการสินเชื่อให้เช่าซื้อรถจักรยานยนต์
ตั้งแต่ปี 2547 บริษัท ฯ ให้บริการสินเชื่อเช่าซื้อรถจักรยานยนต์เพียงอย่างเดียว

ในปัจจุบันบริษัทฯ มีทุนจดทะเบียน 225 ล้านบาท ทุนเรียกชำระแล้วเต็มจำนวน มีผู้ถือหุ้นใหญ่ คือ
บริษัท เอ.พี.เอฟ. แมเนจเม้นท์ จำกัด ถือหุ้นในสัดส่วนร้อยละ 83.03

บริษัทฯ ดำเนินธุรกิจเช่าซื้อรถจักรยานยนต์มานานกว่า 17 ปี
โดยมีเครือข่ายของพันธมิตรทางธุรกิจและเจ้าหน้าที่สินเชื่อกระจายกว่า 100
แห่งในเขตพื้นที่ที่ให้บริการเช่าซื้อ ภายใต้ขั้นตอนการอนุมัติที่รวดเร็ว และรัดกุม จากการที่บริษัทฯ
เป็นสมาชิกของบริษัท ข้อมูลเครดิตแห่งชาติ (National Credit Bureau Company Limited:
NCB) จำกัด และสมาชิกสมาคมธุรกิจเช่าซื้อรถจักรยานยนต์ไทย
ทำให้การตรวจสอบข้อมูลเพื่อการอนุมัติสินเชื่อ เป็นไปอย่างมีประสิทธิภาพ
ทำให้ทราบข้อมูลด้านเครดิตของลูกค้า
ซึ่งเป็นส่วนสำคัญในการพิจารณาอนุมัติสินเชื่อได้อย่างรวดเร็วถูกต้อง นอกจากนั้นบริษัทฯ
ยังมีบุคลากรผู้เชี่ยวชาญ
ปฏิบัติงานภายใต้ระบบการทำงานซึ่งสามารถตอบสนองความพึงพอใจของผู้จำหน่ายรถจักรยานยนต์และลูกค้าได้เป็นอย่างดี
ทั้งในด้านการอนุมัติสินเชื่อ และการบริการตรวจสอบยอดปิดบัญชีได้ภายในเวลาอันรวดเร็ว
จึงเป็นจุดได้เปรียบด้านการแข่งขันของบริษัทฯ

จากการดำเนินธุรกิจเช่าซื้อรถจักรยานยนต์มาเป็นระยะเวลานานทำให้บริษัทมีระบบฐานข้อมูลลูกค้าเช่าซื้อเป็นของตนเอง
บริษัทฯ มีการพัฒนาโปรแกรมที่ทันสมัยอย่างต่อเนื่อง อาทิเช่น พัฒนาระบบโปรแกรม Hire
Purchase Card (HP-Card)
ซึ่งเป็นการ์ดที่รวบรวมข้อมูลทั้งหมดของลูกค้าอยู่ในการ์ดเพียงใบเดียว
สร้างความสะดวกสบายให้กับลูกค้าในการชำระเงิน
สำหรับในส่วนของช่องทางการชำระเงินบริษัทได้นำระบบการชำระเงินผ่านธนาคาร
ที่ทำการไปรษณีย์ (Pay at Post) และเคาน์เตอร์เซอร์วิส (Counter Service)
ที่สามารถอำนวยความสะดวกให้ลูกค้าได้ตลอด 24 ชั่วโมง โดย ณ วันที่ 31 ธันวาคม 2550
บริษัทมีลูกค้าจำนวนกว่า 60,000 บัญชี และมีฐานข้อมูลประวัติลูกค้าไม่เกิน 10 ปี กว่า 400,000
รายการ

การวิเคราะห์ปัจจัยความเสี่ยงทางธุรกิจ ได้ถูกประเมินไว้อย่างละเอียดในส่วนที่ 2
โดยสามารถสรุปสาระสำคัญได้ดังนี้

1.  ความเสี่ยงจากแหล่งเงินทุนภายนอก

  ในปี 2550 นี้มีการเปลี่ยนแปลงแหล่งเงินกู้หลักจากเดิมคือ ธนาคารกรุงศรีอยุธยา จำกัด
  (มหาชน) มาเป็นธนาคารกสิกรไทย จำกัด (มหาชน) ทำให้ปัจจุบันบริษัทฯ ไม่มีภาระนี้สินใดๆ
  คงค้างกับธนาคารกรุงศรีอยุธยา จำกัด (มหาชน) แหล่งเงินทุนภายนอกหลักจึงได้แก่
  เงินเบิกเกินบัญชีและเงินกู้ยืมจากธนาคารกสิกรไทย จำกัด (มหาชน) ในวงเงินกู้ 1,180
  ล้านบาท อย่างไรก็ดีเพื่อลดความเสี่ยงจากการมีแหล่งเงินทุนภายนอกเพียงแหล่งเดียว
  และเพื่อให้เป็นไปตามเงื่อนไขในการกู้ยืมเงินจากธนาคารกสิกรไทย บริษัทฯ
  จึงยังคงรักษายอดหนี้สินจากการออกตั๋วแลกเงินจำนวน 100 ล้านบาท
  จำหน่ายให้กับบริษัทหลักทรัพย์ ยูไนเต็ด จำกัด (มหาชน) ซึ่ง ณ. 31 ธันวาคม 2550
  ยังคงมียอดคงเหลือจำนวน 100 ล้านบาท ซึ่งจะครบกำหนดชำระในปี 2551

2.  ความเสี่ยงจากอัตราดอกเบี้ย

  รายได้หลักของบริษัทฯ มาจากรายได้เช่าซื้อรถจักรยานยนต์
  ดังนั้นอัตราดอกเบี้ยเงินกู้ที่สูงขึ้นจะมีผลกระทบโดยตรงต่อกำไรของบริษัทฯ ในปี 2550
  อัตราส่วนต่างดอกเบี้ยของบริษัทฯ เท่ากับร้อยละ 32.89 ถ้าอัตราดอกเบี้ยเงินกู้สูงขึ้น
  ต้นทุนของเงินทุนของบริษัทฯ ย่อมสูงขึ้นตาม
  ในขณะที่อัตราดอกเบี้ยให้เช่าซื้อคงที่ตามระยะเวลาที่กำหนดในสัญญาเช่าซื้อ บริษัทฯ
  ไม่สามารถผลักภาระต้นทุนดอกเบี้ยที่สูงขึ้นให้กับลูกค้าได้

3.  ความเสี่ยงจากความไม่สอดคล้องกันระหว่างแหล่งเงินกู้กับระยะเวลาให้เช่าซื้อรถจักรยานยนต์

  เนื่องจากระยะเวลาชำระเงินงวดของลูกค้าตามสัญญาเช่าซื้อโดยเฉลี่ยอยู่ที่ 27 เดือน บริษัทฯ
  จึงมีนโยบายในการกำหนดระยะเวลาการชำระคืนเงินกู้ยืมระยะยาว
  จากสถาบันการเงินซึ่งเป็นแหล่งเงินทุนภายนอก
  ให้มีความสอดคล้องกับระยะเวลาชำระเงินคืนตามสัญญาเช่าซื้อดังกล่าว
  เพื่อให้เกิดสภาพคล่องในการดำเนินกิจการ

  อย่างไรก็ดีแม้ว่าสัญญากู้ยืมเงินระยะยาว ณ. ปัจจุบัน
  จะมีระยะเวลาชำระคืนใกล้เคียงกับการชำระเงินงวดของลูกค้าตามสัญญาเช่าซื้อแล้ว แต่บริษัทฯ
  ยังคงมีความเสี่ยงจากการกำหนดเงื่อนไขในการชำระเงินกู้
  หากต้องมีการขออนุมัติวงเงินสินเชื่อครั้งต่อๆ ไป ซึ่งขึ้นอยู่กับการเจรจาระหว่างบริษัทฯ
  กับสถาบันการเงิน

4.  ความเสี่ยงจากกฎข้อบังคับของภาครัฐ

  ปัจจุบันธุรกิจให้เช่าซื้อรถจักรยานยนต์ยังไม่มีกฎระเบียบมาควบคุมจากธนาคารแห่งประเทศไทย
  ยกเว้น สำนักงานคณะกรรมการคุ้มครองผู้บริโภค สำนักนายกรัฐมนตรี
  ได้ออกกฎระเบียบเพื่อคุ้มครองผู้บริโภค
  โดยกำหนดให้สัญญาเช่าซื้อรถจักรยานยนต์เป็นสัญญาที่ถูกควบคุม ตัวอย่างเช่น
  จำกัดอัตราดอกเบี้ยผิดนัดชำระของผู้บริโภคเรียกเก็บได้ไม่เกินอัตรา MOR + ร้อยละ 10 ต่อปี
  ของธนาคารกรุงไทย เป็นต้น

  เมื่อไรก็ตามที่รัฐบาลออกกฎระเบียบออกมาควบคุมธุรกิจให้เช่าซื้อรถจักรยานยนต์
  ย่อมส่งผลกระทบต่อการดำเนินธุรกิจของบริษัทฯ ในอนาคต ตัวอย่างเช่น
  จำกัดอัตราดอกเบี้ยเช่าซื้อรถจักรยนต์หรือกำหนดเงินดาวน์ขั้นต่ำ เป็นต้น

5.  ความเสี่ยงจากการดำเนินงานที่ก่อให้เกิดสินเชื่อที่ไม่ก่อให้เกิดรายได้

  ปัจจุบันการดำเนินธุรกิจการให้สินเชื่อเช่าซื้อรถจักรยานยนต์นั้นไม่มีข้อจำกัดจากหน่วยงานใด ๆ
  ของภาครัฐ และเป็นธุรกิจที่ไม่อยู่ภายใต้กฎหมายพิเศษ
  ดังนั้นในการขยายธุรกิจของผู้ประกอบการทุกรายในธุรกิจสินเชื่อเช่าซื้อรถจักรยานยนต์จึงสามารถทำได้อย่างเต็มที่ตามศักยภาพของบริษัทเอง
  ธุรกิจนี้จึงมีความเสี่ยงจากสินเชื่อที่ไม่ก่อให้เกิดรายได้หากขาดความระมัดระวังในการพิจารณาอนุมัติการให้สินเชื่อ
  และการขาดระบบการควบคุมภายในที่ดี แต่จากการที่ บริษัทฯ มีฐานข้อมูลของลูกค้ามากกว่า
  400,000 ราย นอกจากนั้นยังเป็นสมาชิกของบริษัท ข้อมูลเครดิตแห่งชาติ จำกัด และ
  เป็นสมาชิกของสมาคมเช่าซื้อรถจักรยานยนต์แห่งประเทศไทย
  ทำให้การกลั่นกรองคุณภาพลูกหนี้ของบริษัทฯ เป็นไปอย่างมีประสิทธิภาพ
  ด้วยการตรวจสอบประวัติการชำระหนี้จากฐานข้อมูลทั้งสามแหล่ง บริษัทฯ
  จึงสามารถลดอัตราความเสี่ยงของการเกิดสินเชื่อที่ไม่ก่อให้เกิดรายได้ได้เป็นอย่างมาก

6.  ความเสี่ยงจากผลขาดทุนการจำหน่ายรถจักรยานยนต์ที่ยืดคืนมาไม่คุ้มมูลหนี้

  รถจักรยานยนต์ที่ยึดคืนมาได้มาจากลูกค้าของบริษัทฯ ซึ่งผิดนัดชำระค่างวดตามสัญญาที่ตกลงกันไว้
  จะถูกนำมาขายทอดตลาดด้วยวิธีการประมูล
  ให้แก่ผู้จำหน่ายรถจักรยานยนต์มือสองซึ่งดำเนินกิจการในเขตกรุงเทพฯ ปริมณฑล และต่างจังหวัด
  แต่เนื่องจากมูลหนี้คงค้างของลูกหนี้แต่ละราย โดยทั่วไปจะสูงกว่ามูลค่ารถยึดที่จำหน่ายได้
  ดังนั้นหากไม่สามารถเรียกร้องส่วนต่างที่รายได้จากการจำหน่ายไม่ครอบคลุม
  จากลูกหนี้หรือผู้ค้ำประกัน บริษัทฯ จะมีผลขาดทุนจากการจำหน่ายรถยึดคืน

7.  ความเสี่ยงจากการที่ผู้ถือหุ้นรายใหญ่มีอิทธิพลต่อการบริหารจัดการ

  ผู้ถือหุ้นรายใหญ่ของบริษัทฯ ได้แก่ บริษัท เอ.พี.เอฟ เมเนจเม้นท์ จำกัด ซึ่งถือหุ้น ณ. วันที่ 31
  ธันวาคม 2550 เป็นจำนวน 37,363,190 หุ้น คิดเป็นสัดส่วนการถือหุ้นในบริษัทฯ ร้อยละ
  83.03 ของทุนจดทะเบียนและเรียกชำระแล้ว 45 ล้านหุ้น
  การถือหุ้นจำนวนดังกล่าวซึ่งมีเกินกว่าร้อยละ 75 ทำให้บริษัท เอ.พี.เอฟ เมเนจเม้นท์ จำกัด
  สามารถควบคุมมติผู้ถือหุ้นได้ทั้งหมด ไม่วาจะเป็นเรื่องการแต่งตั้งกรรมการ
  หรือขอมติที่ต้องใช้เสียงส่วนใหญ่ของที่ประชมุผู้ถือหุ้น
  รวมถึงเรื่องที่กฎหมายกำหนดว่าจะต้องได้รับเสียงอย่างน้อย 3 ใน 4 จากที่ประชุมผู้ถือหุ้น
  ดังนั้นผู้ถือหุ้นรายอื่นจึงอาจไม่สามารถรวบรวมเสียงเพื่อตรวจสอบและถ่วงดุลย์
  เรื่องที่กลุ่มผู้ถือหุ้นใหญ่นำเสนอได้

  ดังนั้น เพื่อเป็นการถ่วงดุลอำนาจในการบริหาร บริษัทฯ ได้จัดให้มีกรรมการอิสระ 3 คน
  จากกรรมการทั้งหมดจำนวน 7 คน ซึ่งคิดเป็นร้อยละ 42.86 ของกรรมการทั้งหมด

8.  ความเสี่ยงด้านการแข่งขันและคู่แข่งขันรายใหม่เข้ามาในอุตสาหกรรมสินเชื่อให้เช่าซื้อรถจักรยานยนต์

  ธุรกิจการให้สินเชื่อเช่าซื้อรถจักรยานยนต์เป็นธุรกิจที่ไม่จำเป็นต้องมีการลงทุนในเครื่องมือและอุปกรณ์สำหรับการดำเนินงานเป็นจำนวนมาก
  บริษัทฯ เพียงจัดหาแหล่งเงินทุนขนาดใหญ่สำหรับการปล่อยสินเชื่อเท่านั้น
  ดังนั้นจึงเป็นการง่ายที่คู่แข่งขันรายใหม่จะเริ่มต้น หรือออกจากธุรกิจหากไม่ประสบความสำเร็จ
  นอกจากนั้นยังมีบทบาทของผู้แทนจำหน่ายรถจักรยานยนต์ ซึ่งเป็นผู้ที่จะแนะนำบริษัท
  ผู้ให้บริการสินเชื่อ แก่ผู้ที่ต้องการเช่าซื้อ ดังนั้นจึงมีความเสี่ยงหากบริษัทฯ
  ไม่ได้รับการสนับสนุนจากผู้แทนจำหน่าย

สรุปฐานะทางการเงินและผลการดำเนินงานของบริษัทฯ

สำหรับงบการเงิน ณ. 31 ธันวาคม 2549 นั้น บริษัทฯ มีสินทรัพย์รวม 1,108.46 ล้านบาท
หนี้สินรวม 655.41 ล้านบาท ส่วนของผู้ถือหุ้น 453.05 ล้านบาท กำไรสะสม 150.05 ล้านบาท
รายได้รวม 442.67 ล้านบาท กำไรสุทธิ 80.75 ล้านบาท ส่วนต่างอัตราดอกเบี้ยร้อยละ 32.17
อัตราส่วนหนี้สินต่อส่วนของผู้ถือหุ้น 1.45 เท่า

และสำหรับงบการเงินล่าสุด ณ 31 ธันวาคม 2550 นั้น บริษัทฯ มีสินทรัพย์รวม 1,601.88
ล้านบาท หนี้สินรวม 1,041.43 ล้านบาท ส่วนของผู้ถือหุ้น 560.45 ล้านบาท กำไรสะสม 257.45
ล้านบาท รายได้รวม 542.08 ล้านบาท กำไรสุทธิ 107.41 ล้านบาท
อัตราส่วนหนี้สินต่อส่วนของผู้ถือหุ้น 1.86 เท่า โดยมีรายละเอียดดังต่อไปนี้

-   รายได้ บริษัทฯ มีรายได้รวมเพิ่มขึ้นจาก 442.68 ล้านบาท ในปี 2549 เป็น 542.08
    ล้านบาท ในปี 2550 โดยเพิ่มขึ้น 99.40 ล้านบาท คิดเป็นร้อยละ 22.46
    มาจากรายได้ให้เช่าซื้อและขายผ่อนชำระคิดเป็นร้อยละ 90.91 ของรายได้รวม
    ซึ่งเพิ่มขึ้นจาก 401.29 ล้านบาท เป็น 492.81 ล้านบาท โดยเพิ่มขึ้น 91.52 ล้านบาท
    คิดเป็นร้อยละ 22.81 เมื่อเปรียบเทียบกับปีก่อน โดยรายได้หลักของบริษัทฯ
    มาจากการให้เช่าซื้อรถจักรยานยนต์
    ซึ่งในปีที่ผ่านมามีการขยายธุรกิจจากการเปิดตลาดใหม่ในจังหวัดใกล้เคียง
    และมุ่งเน้นการทำตลาดในจังหวัดอยุธยาเพิ่มขึ้น
    นอกจากนั้นโครงสร้างการถือหุ้นใหม่ได้เอื้ออำนวยให้เกิดความสะดวกในการเข้าถึงแหล่งเงินทุน
    ทำให้การขยายพอร์ตสินเชื่อเป็นไปได้อย่างราบรื่น รายได้อื่น ๆ ซึ่งส่วนใหญ่มาจาก
    รายได้เบี้ยปรับผิดนัดชำระค่างวด, รายได้ค่าเสียหายทรัพย์สินยึดคืน, รายได้หนี้สูญรับคืน
    และรายได้จากงานทะเบียน คิดเป็นร้อยละ 9.09 ของรายได้รวม เพิ่มขึ้นจาก 41.38
    ล้านบาท เป็น 49.26 ล้านบาท โดยเพิ่มขึ้น 7.88 ล้านบาท คิดเป็นร้อยละ 19.04
    เมื่อเปรียบเทียบกับปีก่อน เนื่องมาจากการขยายตัวของสินเชื่อ
    และประสิทธิภาพในการติดตามลูกหนี้ที่ดีขึ้น

-   กำไรสุทธิ กำไรก่อนภาษีและดอกเบี้ยจ่าย (EBIT) เพิ่มขึ้นจาก 156.51 ล้านบาท ในปี
    2549 เป็น 197.29 ล้านบาท ในปี 2550 โดยเพิ่มขึ้น 40.78 ล้านบาท คิดเป็นร้อยละ
    26.05 และมีกำไรสุทธิ เพิ่มขึ้นจาก 80.75 ล้านบาท ในปี 2549 เป็น 107.41 ล้านบาท
    ในปี 2550 โดยเพิ่มขึ้น 26.66 ล้านบาท คิดเป็นร้อยละ 33.01 01
    เนื่องมาจากการเพิ่มของรายได้หลักคือการให้เช่าซื้อรถจักรยานยนต์
    สูงกว่าการเพิ่มของรายจ่ายหลักซึ่งได้แก่รายจ่ายจากการให้บริการและบริหาร

-   กำไรสุทธิต่อหุ้น ในปี 2550 บริษัทฯ มีกำไรสุทธิหลังภาษีจำนวน 107.41 ล้านบาท
    มีหุ้นสามัญที่ออกและเรียกชำระแล้วเต็มจำนวน 45.00 ล้านหุ้น มูลค่าหุ้นละ 5.00 บาท
    กำไรต่อหุ้นคิดเป็น 2.39 บาทต่อหุ้น (จำนวนหุ้นสามัญถัวเฉลี่ยเท่ากับ 45.00 ล้านหุ้น)

  ในปี 2549 บริษัทฯ มีกำไรสุทธิหลังภาษีจำนวน 80.75 ล้านบาท
  มีหุ้นสามัญที่ออกและเรียกชำระแล้วเต็มจำนวน 45.00 ล้านหุ้น มูลค่าหุ้นละ 5.00 บาท
  กำไรต่อหุ้นคิดเป็น 1.79 บาทต่อหุ้น(จำนวนหุ้นสามัญถัวเฉลี่ยเท่ากับ 45.00 ล้านหุ้น)

-   อัตราส่วนความสามารถในการทำกำไร

  --------------------------- -------------- -------------- --------------
                                                            หน่วย : ร้อยละ

  Effective Interest Rate     ปี 2550         ปี 2549         ปี 2548

  อัตราดอกเบี้ยรับ                39.81          39.75          38.54

  อัตราดอกเบี้ยจ่าย               6.92           7.58           5.56

  ส่วนต่างอัตราดอกเบี้ย            32.89          32.17          32.98
  --------------------------- -------------- -------------- --------------

  จากการที่อัตราดอกเบี้ยเงินกู้ยืมธนาคารพาณิชย์ได้รับการปรับลดลง
  เป็นเหตุให้อัตราดอกเบี้ยจ่ายของบริษัทฯ ปรับตัวลดลงจาก ร้อยละ 7.58 ต่อปี ในปี 2549
  เป็นร้อยละ 6.92 ต่อปี ในปี 2550 ขณะที่อัตราดอกเบี้ยรับค่อนข้างคงที่
  ทำให้ส่วนต่างของอัตราดอกเบี้ยเพิ่มขึ้นจากร้อยละ 32.17 ในปี 2549 เป็น ร้อยละ 32.89
  ในปี 2550 โดยเพิ่มขึ้นร้อยละ 0.72
  ส่งผลให้อัตราส่วนกำไรสุทธิหลังภาษีต่อรายได้รวมของบริษัทฯ เพิ่มขึ้นจากร้อยละ 18.24 ในปี
  2549 เป็นร้อยละ 19.81 ในปี 2550 โดยเพิ่มขึ้นร้อยละ 1.57

-   อัตราส่วนทางการเงินที่สำคัญที่สะท้อนถึงฐานะการเงินและผลการดำเนินงานของบริษัทฯ

  ----------------------------------------- ---------- ---------- ----------
                                            ปี 2550     ปี 2549     ปี 2548

  อัตราส่วนแสดงความสามารถในการหากำไร                                 
  (Profitability Ratio)                                           

  อัตราดอกเบี้ยรับ (%)                          39.81      39.75      38.54

  อัตราดอกเบี้ยจ่าย (%)                         6.92       7.58       5.56

  ส่วนต่างอัตราดอกเบี้ย (%)                      32.89      32.17      32.98

  อัตรากำไรสุทธิ (%)                           19.81      18.24      20.66

  อัตราผลตอบแทนผู้ถือหุ้น (%)                     21.20      18.37      20.72

  อัตราส่วนแสดงประสิทธิภาพในการดำเนินงาน                               
  (Efficiency Ratio)                                              

  อัตราผลตอบแทนจากสินทรัพย์ (%)                 7.93       7.20       8.43

  อัตราการหมุนของสินทรัพย์ (เท่า)                 0.40       0.39       0.41

  อัตราส่วนวิเคราะห์นโยบายการเงิน (Financial                           
  Policy Ratio)                                                   

  อัตราส่วนหนี้สินต่อส่วนผู้ถือหุ้น (เท่า)               1.86       1.45       1.66

  อัตราส่วนเงินให้กู้ต่อเงินกู้ (เท่า)                 1.59       1.60       1.64

  อัตราการจ่ายเงินปันผล (%)                     75.41      N.A.       65.74

  อัตราส่วนคุณภาพสินทรัพย์ (Asset Quality Ratio)                        

  อัตราส่วนค่าเผื่อหนี้สงสัยจะสูญต่อสินเชื่อรวม (%)      5.22       7.81       5.91

  อัตราส่วนหนี้สูญต่อสินเชื่อรวม (%)                 3.10       4.63       2.69

  อัตราส่วนเงินให้สินเชื่อที่หยุดรับรู้รายได้ต่อสินเชื่อรวม   3.03       5.38       4.59
  (%)                                                             
  ----------------------------------------- ---------- ---------- ----------

-   สินทรัพย์รวม สินทรัพย์รวมของบริษัทฯ ในปี 2550 จำนวน 1,601.88 ล้านบาท เพิ่มขึ้นจาก
    1,108.46 ล้านบาท จากปีก่อน โดยเพิ่มขึ้น 493.42 ล้านบาท คิดเป็นร้อยละ 44.51
    ทำนองเดียวกันกับลูกหนี้เช่าซื้อรถจักรยานยนต์-สุทธิ เพิ่มขึ้นจาก 999.67 ล้านบาท เป็น
    1,476.44 ล้านบาท โดยเพิ่มขึ้น 476.77 ล้านบาท คิดเป็นร้อยละ 47.69
    สืบเนื่องมาจากมีการขยายตัวในการปล่อยสินเชื่อเช่าซื้อรถจักรยานยนต์

  ในปี 2550 บริษัทฯ ปล่อยสินเชื่อให้เช่าซื้อรถจักรยานยนต์จำนวน 1,477.70 ล้านบาท
  เพิ่มขึ้นจาก 848.20 ล้านบาทในปี 2549 โดย เพิ่มขึ้น 629.50 ล้านบาท คิดเป็นร้อยละ
  74.22 เนื่องมาจากความสำเร็จในการบุกเบิกตลาดใหม่ในพื้นที่จังหวัดใกล้เคียง

-   หนี้สิน ในปี 2550 บริษัทฯ มีหนี้สินเพิ่มขึ้นจาก 655.42 ล้านบาทในปี 2549 เป็น 1,041.43
    ล้านบาท ในปี 2550 โดยเพิ่มขึ้น 386.01 ล้านบาท คิดเป็นร้อยละ 58.90
    เนื่องจากมีการขยายธุรกิจของบริษัทฯ ระหว่างปี 2550
    หนี้ส่วนใหญ่มาจากตั๋วแลกเงินและเงินกู้ยืมระยะยาวของสถาบันการเงิน